Vier Hoërskool Volksrust Hokkiespanne wen die liga | AWSUM School News
Home›Regional News›Mpumalanga›Lowveld›Hoërskool Volksrust›Vier Hoërskool Volksrust Hokkiespanne wen die liga
Vier Volkies Hokkiespanne wen die liga
Die Hoëveld liga het Saterdag, 25 Mei tot 'n einde gekom. Die laaste liga wedstryde is gespeel teen Hoërskool Standerton. Uitstekende hokkie is gespeel en die uitslae is soos volg: Die O/14 span van me Carli Ernst, verbeter met elke wedstryd en wen hul laaste wedstryd, 1 – 0. Charlene Hobson speel uitstekend en word aangewys as speler van die wedstryd.
Die O/15 span verloor in 'n naelbytstryd met 1 doel teenoor 0. Minnie Masondo gee haar beste en word aangewys as speler van die wedstryd. Baie dankie aan me Carien Uys vir al haar harde werk met die span. Die O/16 span stel weer eens nie teleur nie en speel hokkie uit die boonste rakke. Me Daniel Houy se span wen 4 – 0 en teken altesaam 44 doele in die liga aan. Hierdie is verseker 'n span om dop te hou.
Die 2de span het 'n beslissende wedstryd gehad, en speel aanskoulike hokkie. Díe span van mnr. Jako Stevens wen gemaklik met 4 doele teenoor 0. Charlet Uijs maak seker dat geen doele by haar verby gaan nie en word dan ook aangewys as speler van die wedstryd.
Die 1ste span van me Nicolette Strydom eindig die dag met uitstekende hokkie teen 'n uitstekende span van Standerton. Hulle baklei tot die einde en die wedstryd eindig met 1 doel elk. Ichelle Hepburn gee haar alles en is die trotse speler van die wedstryd. Baie geluk aan die O/14, O/16, 2de en 1ste span wat as ligawenners uittree.
Al vier hierdie spanne kwalifiseer vir die Mediumskole uitspele wat plaasvind op 7 en 8 Junie te Volksrust. Baie dankie aan al die ouers vir die ondersteuning elke Saterdag en ook vir die goeie gedrag langs die veld. Volkies is trots op hul spelers, afrigters en ouers. Baie sterkte vir die voorbereiding vir die uitspele.